《拜新月 七夕》
清代·左锡嘉

一缕云纤，三篙水浅，月向花梢斜挂。开了牵牛，正新秋良夜。

问乌鹊，记否、填桥岁岁辛苦，却为双星催驾。织就机丝，抵得相思词帕。

度金针、女伴联吟社。但偷乞、巧思谁多寡。此际银汉苕苕，只玉绳低亚。

便今宵、别绪从头话。知多少、暗泪临风洒。料应省、天上人间，总离愁难写。

作者简介：左锡嘉，字婉芬，一字小云，晚号冰如，阳湖人。华阳道光甲辰进士、吉安知府赠太仆寺卿曾咏继室。有《浣香小草》、《吟云集》、《卷葹吟》、《冷吟集》。